次韵
作者：韓淲
朝代：宋

paragraphs: 宴坐寂不動，筆硯亦當屏。
空虛四壁懸，况此夏方永。
世塗緣業多，荆棘萬蓬梗。
痛掃終未除，中抱絕清冏。
老身伸縮餘，妙處頗能領。
時舒腰脚頑，那復弔形影。
日長掩關卧，睡熟呼弗醒。
客來曾幾何，間亦乏酒茗。
富貴今金張，功名更鄧耿。
有味是桑麻，肥遯義尤迥。
朋從趙與尹，堂齊偶鄰並。
歡言修敏家，俱可話閑靜。
此趣人勿驚，吾詩聊自省。